MONO ออกหุ้นเพิ่มทุน 143 ล้านหุ้น ให้ PP รวม 8 ราย ราคาต่ำกว่ากระดาน
MONO ออกหุ้นเพิ่มทุน 143 ล้านหุ้น ให้ PP รวม 8 ราย ราคา 2.85 บาท/หุ้น ขาย 11-13 ม.ค.60
11 ม.ค. 2560

บริษัท โมโน เทคโนโลยี จำกัด (มหาชน) หรือ MONO ระบุว่า ที่ประชุมคณะกรรมการบริษัทอนุมัติการออกและจัดสรรหุ้นเพิ่มทุนแบบมอบอำนาจทั่วไป (General Mandate) ครั้งที่ 1 โดยอนุมัติการออกและเสนอขายหุ้นเพิ่มทุนจำนวน 143 ล้านหุ้น ให้แก่บุคคลในวงจำกัด (PP) รวม 8 ราย ในราคาหุ้นละ 2.85 บาท กำหนดวันจองซื้อ เสนอขาย และวันชำระเงินค่าหุ้นเพิ่มทุนระหว่างวันที่ 11-13 ม.ค.60
สำหรับบุคคลทั้ง 8 ราย ได้แก่ นายยศวี พสวงศ์ 55 ล้านหุ้น ,นางสาวกุลธรา อิ่มสงวน 29 ล้านหุ้น ,นางมาลี เตชะจงจินตนา 15 ล้านหุ้น , นางสิรีธร วชิรปราการสกุล 15 ล้านหุ้น ,นายสุรชัย ปัฐพาณิชย์โชติ 10 ล้านหุ้น ,นายสิทธิชัย ปัฐพาณิชย์โชติ 10 ล้านหุ้น ,นายเทวิน สิงห์ทอง 5 ล้านหุ้น และนายบันเทิง จันทวงษ์ 4 ล้านหุ้น
ทั้งนี้ การจัดสรรหุ้นเพิ่มทุนดังกล่าว เป็นไปตามมติที่ที่ประชุมสามัญผู้ถือหุ้นประจำปี 2559 อนุมัติการจัดสรรหุ้นเพิ่มทุนแบบมอบอำนาจทั่วไป โดยจัดสรรหุ้นเพิ่มทุนไม่เกิน 265 ล้านหุ้น ให้แก่บุคคลในวงจำกัด โดยที่ประชุมได้มอบหมายให้คณะกรรมการบริษัทเป็นผู้พิจารณารายละเอียดในการเสนอขายหุ้นเพิ่มทุนดังกล่าว
โดยบริษัทจะได้เงินจากการระดมทุนครั้งนี้ 407.55 ล้านบาท เพื่อใช้ซื้อคอนเท้นท์ประเภทต่าง ๆ ซึ่งในปี 60 มีแผนจัดซื้อคอนเท้นท์ เพื่อรองรับการเติบโตของช่องทีวีดิจิตอล MONO29  ทีวีดาวเทียม Mono Plus และบริการดูหนังออนไลน์แบบบอกรับสมาชิก Monomaxxx.com อยู่ที่ประมาณ 800 ล้านบาท
นอกจากนี้จะนำเงินทุนส่วนหนึ่งที่ได้รับจากการเพิ่มทุน มาเป็นเงินทุนหมุนเวียนและเพิ่มสภาพคล่องสำหรับการดำเนินธุรกิจทีวีดิจิตอล ซึ่งจะเป็นการเพิ่มศักยภาพในการสร้างรายได้ของบริษัทในอนาคต